Fyrirtaka var í máli tveggja ungra manna í Héraðsdómi Reykjavíkur í dag sem eru ákærðir fyrir að hafa reynt að kúga fé út úr forstjóra Nóa Siríus . Mennirnir , sem eru 23 og 24 ára , eru ákærðir fyrir að hafa í janúar í fyrra sett hótunarbréf inn um bréfalúguna hjá forstjóra Nóa Siríus . Bréfinu fylgdi tvö súkkulaðistykki sem framleidd voru af fyrirtækinu og búið var að sprauta í bremsuvökva . Í bréfinu var því hótað að ef Nói Siríus myndi ekki greiða þeim 10 milljónir króna færu samskonar súkkulaðistykki , sem innihéldu vökva sem gæti reynst banvænn , í umferð í tugatali , auk annarra framleiðsluvara fyrirtækisins sem sprautuð yrðu með sama vökva . Sama gilti ef haft yrði samband við lögreglu , en hótun þessi fól í sér að ef ekki yrði orðið við kröfum tvímenninganna yrði með framangreindum hætti unnið verulegt tjón á orðspori fyrirtækisins , með því að innkalla þyrfti vörur þess og með því að sala drægist saman . Mennirnir fylgdu eftir hótun sinni í símtölum þar sem þrýst var á um greiðslu . Mennirnir voru handteknir af lögreglu eftir að hafa sótt pakkningu sem þeir töldu innihalda tíu milljónir króna í seðlum af hendi Nóa-Síríusi hf. og skilin hafði verið eftir , í samræmi við fyrirmæli þeirra , í bifreið á bílastæði við Hús verslunarinnar , Kringlunni 6 , Reykjavík . Sá yngri er einnig ákærður fyrir að hafa haft fíkniefni í fórum sínum þegar hann var handtekinn .